সংসদীয় আসন কক্স-৩ : ভোটার ৫ লক্ষ ৪০ হাজার, কেন্দ্র ১৭৮

মুহাম্মদ আবু সিদ্দিক ওসমানী :

# সদর উপজেলায় মোট ভোটার : ২,৩৫,৬৫৭
# রামু উপজেলায় মোট ভোটার : ২,০৩,২৯৪
# ঈদগাঁও উপজেলায় মোট ভোটার : ১,০১,৬৯৩
# রামুতে হিজড়া ভোটার : ১ জন
# ১৭৮ কেন্দ্রে মোট বুথ সংখ্যা : ১,০৬৭

সদ্য প্রকাশিত ভোটার তালিকা অনুযায়ী কক্সবাজার জেলায় মোট ভোটার ১৮ লক্ষ ১৪ হাজার ৮৬৩ জন। তারমধ্যে, পুরুষ ভোটার ৯ লক্ষ ৫৭ হাজার ৮১৬ জন এবং মহিলা ভোটার ৮ লক্ষ ৫৭ হাজার ৪১ জন। জেলায় হিজড়া ভোটার রয়েছে মাত্র ৬ জন। কক্সবাজার-৩ সংসদীয় আসন (সদর-রামু-ঈদগাঁও) এ মোট ভোটার ৫ লক্ষ ৪০ হাজার ৬৪৫ জন। তারমধ্যে, পুরুষ ভোটার ২ লক্ষ ৮৭ হাজার ৪৮৪ জন, মহিলা ভোটার ২ লক্ষ ৫৩ হাজার ১৫৯ জন এবং হিজড়া ভোটার মাত্র একজন। দ্বাদশ জাতীয় সংসদ নির্বাচনে এ আসনে মোট ভোটার ছিলো ৪ লক্ষ ৮৯ হাজার ৬১০ জন। এ আসনে দ্বাদশ জাতীয় সংসদ নির্বাচনের চেয়ে আসন্ন ত্রয়োদশ জাতীয় সংসদ নির্বাচনে ভোটার বেড়েছে ৫১ হাজার ৩৫ জন। জেলার ৪টি সংসদীয় আসনের মধ্যে সর্বোচ্চ সংখ্যক ভোটার রয়েছে কক্সবাজার-৩ আসনে।

কক্সবাজারের জেলা নির্বাচন অফিস সুত্রে এ তথ্য জানা গেছে।

কক্সবাজার জেলার কক্সবাজার সদর, রামু ও ঈদগাঁও উপজেলা নিয়ে গঠিত এ আসনের জাতীয় আসন নম্বর ২৯৬ এবং জেলা আসন নম্বর কক্সবাজার-৩। ভৌগোলিকভাবে আসনটি কক্সবাজার জেলা সদর হওয়ায় এ আসনটির গুরুত্ব খুব বেশি। জেলা পর্যায়ের সকল সরকারি, বেসরকারি, সায়ত্তশাসিত, আধা সরকারি সহ সকল স্থাপনা এ আসনে হওয়ায় আসনটির অত্যাধিক গুরুত্ব রয়েছে। আসনটি জেলার প্রশাসনিক কেন্দ্র বিন্দুতে অবস্থিত। জেলার অন্য তিনটি সংসদীয় আসনের প্রত্যেকটি ২টি উপজেলা নিয়ে গঠিত হলেও কক্সবাজার-৩ আসনটি তিনটি উপজেলা নিয়ে গঠিত।

জেলা নির্বাচন অফিস এর তথ্য মতে, এ আসনের ৫ লক্ষ ৪০ হাজার ৬৪৫ ভোটারের মধ্যে কক্সবাজার সদর উপজেলার ভোটার সংখ্যা ২ লক্ষ ৩৫ হাজার ৬৫৭ জন। তারমধ্যে, পুরুষ ভোটার ১ লক্ষ ২৫ হাজার ২৯১ জন এবং মহিলা ভোটার ১ লক্ষ ১০ হাজার ৩৬৬ জন। রামু উপজেলার ভোটার সংখ্যা ২ লক্ষ ৩ হাজার ২৯৪ জন। তারমধ্যে, পুরুষ ভোটার ১ লক্ষ ৭ হাজার ৩২১ জন, মহিলা ভোটার ৯৫ হাজার ৯৭২ জন এবং হিজড়া ভোটার মাত্র একজন। ঈদগাঁও উপজেলার ভোটার সংখ্যা ১ লক্ষ ১ হাজার ৬৯৩ জন। তারমধ্যে, পুরুষ ভোটার ৫৪ হাজার ৮৭২ জন এবং মহিলা ভোটার ৪৬ হাজার ৮২১ জন। কক্সবাজার জেলার ৯ টি উপজেলার মধ্যে ৫টি ইউনিয়ন নিয়ে গঠিত শাহসূফী হজরত নুরুল হক ডুলা ফকির (রহ:) এর স্মৃতি বিজড়িত ঈদগাঁও উপজেলার ভোটার সংখ্যা সর্বনিম্ম।

কক্সবাজার-৩ আসনে মোট ভোট কেন্দ্র ১৭৮ টি। তারমধ্যে, কক্সবাজার সদর উপজেলায় ভোট কেন্দ্র ৭৮ টি। রামু উপজেলায় ভোট কেন্দ্র ৬৪ টি। ঈদগাঁও উপজেলায় ভোট কেন্দ্র ৩৬ টি। এ আসনের দ্বাদশ জাতীয় সংসদ নির্বাচনে ভোট কেন্দ্র ছিলো ১৭৬ টি। এ আসনে ত্রয়োদশ জাতীয় সংসদ নির্বাচনের জন্য প্রস্তাবিত ১৭৮ টি ভোট কেন্দ্রে মোট বুথ সংখ্যা এক হাজার ৬৭ টি। তারমধ্যে, পুরুষ বুথ ৫০৬ টি এবং মহিলা বুথ ৫৩১ টি। ত্রয়োদশ জাতীয় সংসদ নির্বাচনের সাথে সরকার একইদিনে গণভোট করার সিদ্ধান্ত নেওয়ায় ভোট কেন্দ্র গুলোতে বুথ সংখ্যা আরো বাড়তে পারে বলে সংশ্লিষ্ট সুত্র জানিয়েছে।

১৯৮৬ সাল থেকে কক্সবাজার-৩ আসনে সাবেক সংসদ সদস্যবৃন্দ :

আগে এই সংসদীয় আসনটি মহেশখালী ও কক্সবাজার সদর উপজেলা নিয়ে গঠিত ছিলো। আবার রামু উপজেলা সংযুক্ত ছিলো উখিয়া-টেকনাফ আসনের সাথে। ১৯৮৪ সালে অন্যান্য আসনের সাথে কক্সবাজার-৩ আসনটির ভৌগোলিক এলাকা পূনর্বিন্যাস করে কক্সবাজার সদর, রামু ও ঈদগাঁও উপজেলা নিয়ে গঠিত হয়। তখন থেকে ১৯৮৬ ও ১৯৮৮ সালে অনুষ্ঠিত তৃতীয় ও চতুর্থ জাতীয় সংসদ নির্বাচনে জাতীয় পার্টি হতে দিদারুল আলম চৌধুরী, ১৯৯১ সালে অনুষ্ঠিত পঞ্চম জাতীয় সংসদ নির্বাচনে আওয়ামী লীগ হতে মোস্তাক আহমদ চৌধুরী, ১৯৯৬ সালের ফেব্রুয়ারীতে অনুষ্ঠিত ষষ্ঠ জাতীয় সংসদ নির্বাচনে বিএনপি হতে অ্যাডভোকেট মোহাম্মদ খালেকুজ্জামান, ১৯৯৬ সালের জুন মাসে অনুষ্ঠিত সপ্তম জাতীয় সংসদ নির্বাচনে বিএনপি হতে দ্বিতীয় বারের মতো অ্যাডভোকেট মোহাম্মদ খালেকুজ্জামান, ২০০১ সালে অনুষ্ঠিত অষ্টম জাতীয় সংসদ নির্বাচনে বিএনপি হতে ইঞ্জিনিয়ার মোহাম্মদ সহিদুজ্জামান, ২০০৮ সালে অনুষ্ঠিত নবম জাতীয় সংসদ নির্বাচনে বিএনপি হতে লুৎফুর রহমান কাজল, ২০১৪ সালে অনুষ্ঠিত দশম জাতীয় সংসদ নির্বাচন, ২০১৮ সালে অনুষ্ঠিত একাদশ জাতীয় সংসদ নির্বাচন ও ২০২৪ সালে অনুষ্ঠিত দ্বাদশ বিতর্কিত জাতীয় সংসদ নির্বাচনে পর পর তিন বার আওয়ামী লীগ হতে সাইমুম সরওয়ার কমল এমপি নির্বাচিত হন।

এ আসনে সম্ভাব্য প্রার্থীরা :
কক্সবাজার-৩ (সদর-রামু-ঈদগাঁও) আসনে ইতিমধ্যে বিএনপি সাবেক সংসদ সদস্য, বিএনপি’র কেন্দ্রীয় নির্বাহী কমিটির মৎস্যজীবী বিষয়ক সম্পাদক লুৎফুর রহমান কাজল, জামায়াত ইসলামী থেকে শহিদুল আলম বাহদুর, এবি পার্টি থেকে দলের কেন্দ্রীয় নেতা সরওয়ার সাঈদ, ইসলামী আন্দোলন থেকে মাওলানা আমিরুল ইসলাম মীর মনোনয়ন পেয়েছেন।