জামায়াত থেকে বিএনপিতে ১৫ নেতাকর্মীর যোগদান

জামালপুরের ইসলামপুর উপজেলার কুলকান্দি ইউনিয়নের খাঁনবাড়ী এলাকায় শনিবার (২৯ নভেম্বর) দুপুরে জামায়াতে ইসলামীর ১৫ জন নেতাকর্মী বিএনপিতে যোগদান করেছেন। ইসলামপুর-২ আসনের বিএনপির মনোনীত প্রার্থী শরিফুল ইসলাম খান ফরহাদের হাতে ফুল দিয়ে তারা আনুষ্ঠানিকভাবে যোগ দেন। পরে তাদের ফুলের মালা পরিয়ে বরণ করে নেওয়া হয়।

যোগদানকারীদের মধ্যে রয়েছেন— কুলকান্দি ইউনিয়নের জিগাতলা ৩ নম্বর ওয়ার্ড জামায়াতের সভাপতি এরশাদ খন্দকার, সেক্রেটারি নাছিম উদ্দিন, সহসভাপতি সোনাহার খন্দকারসহ আরও ১৫ জন।

এরশাদ খন্দকার বলেন, “দীর্ঘদিন জামায়াতের রাজনীতি করলেও এখন বিএনপির স্থায়ী কমিটির সদস্য নজরুল ইসলাম খানের ছোট ভাইয়ের নেতৃত্বে বাকি জীবন বিএনপির রাজনীতি করতে চাই।”

কুলকান্দি ইউনিয়ন জামায়াতের সভাপতি মো. আব্দুল মালেক কালবেলাকে বলেন, “তারা কোনো কার্যক্রমে সক্রিয় ছিলেন না। জামায়াতে সুযোগ নেই মনে করে অন্য দলে যোগ দিয়েছেন—এ বিষয়ে আমাদের কিছু বলার নেই।”

বিএনপির প্রার্থী শরিফুল ইসলাম খান ফরহাদ বলেন, “গণতন্ত্র ও বিএনপির কার্যক্রমে আস্থা রেখেই তারা বিএনপিতে যোগ দিয়েছেন। সঠিক সময়ে সঠিক সিদ্ধান্ত নেওয়ায় তাদের ধন্যবাদ জানাই।”
তিনি আরও বলেন, বিএনপি চেয়ারপারসন বেগম খালেদা জিয়ার গুরুতর অসুস্থ অবস্থার কথা স্মরণ করে সবার কাছে দোয়া কামনা করেন।

অনুষ্ঠানে উপজেলা ও স্থানীয় বিএনপি, যুবদল ও স্বেচ্ছাসেবক দলের কয়েকজন নেতা উপস্থিত ছিলেন।